Reynt verður í dag að forða rúmlega þrjú hundruð almennum borgurum frá Maríupol í Úkraínu undan hernaðaraðgerðum Rússa. Þeirra á meðal eru tvö hundruð sem hafa haldið til á svæði Azovstal stálverksmiðjunnar í borginni. Leiðtogar Evrópusambandsríkja reyna í dag að koma sér saman um hertar refsiaðgerðir gegn Rússum.
Samræmingarstjóri mannréttindastofnunar Sameinuðu þjóðanna greindi frá því í gærkvöld að samkomulag hefði náðst við stríðandi fylkingar um að flytja fólk frá Maríupol í dag. Þeirra á meðal eru síðustu almennu borgararnir sem enn halda til í Azovstal stálverksmiðjunni. Í hópnum eru að minnsta kosti tuttugu börn.
Ósamkomulag er milli leiðtoga Evrópusambandsríkja um nýjustu tillögur framkvæmdastjórnarinnar um hert viðskiptabann á Rússa vegna innrásarinnar. Ungverjar og Slóvakar eru háðir innflutningi á hráolíu frá Rússlandi. Viktor Orban, forsætisráðherra Ungverjalands, sakaði í dag Ursulu von der Leyen, forseta framkvæmdastjórnarinnar, um að hafa farið yfir strikið og rekið fleyg í samstöðu aðildarríkjanna með því að leggja til að hætta að flytja inn olíu frá Rússlandi. Von der Leyen sagði í morgun að vissulega gæti verið strembið stöðva innflutninginn. Það væri þó nauðsynlegt því að ekki gengi að ESB-ríkin héldu áfram að dæla peningum inn í rússneska hagkerfið.
Leiðtogar G7-ríkjanna, sjö helstu iðnríkja heims, ætla að ræða ástandið í Úkraínu á fjarfundi á sunnudaginn kemur, 8. maí. Dagurinn er táknrænn því að þá lauk síðari heimsstyrjöldinni formlega í Evrópu, árið 1945.
Flytja á þrjú hundruð almenna borgara frá Maríupol í Úkraínu til öruggari svæða. Þeirra á meðal eru tvö hundruð sem hafa haldið til á verksmiðjusvæði í borginni mánuðum saman. Leiðtogar Evrópusambandsins reyna að koma sér saman um hertar refsiaðgerðir gegn Rússum vegna innrásarinnar í Úkraínu.